《直院卢蒲江为余作寿木怪石》
宋代·释居简

草枯蓝田山，饮羽误入神。归来落清梦，起写赝虎真。

槎牙虎边落，霜虬蜕脩鳞。乡来一寸根，今者千岁苓。

冻雪压不低，华风吹不春。落子大蔽牛，娄起厦屋倾。

日月弗知老，保此坚与贞。年年姚家黄，角逐魏紫荣。

十里春风香，走杀陌上人。夭妍极远到，不得一月程。

居然事颜色，只与朝菌盟。安知有耆艾，落落仍亭亭。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。